VL แรลลี่ยาว! บวกอีก 3% นิวไฮรอบ 9 เดือน ส่งซิก Q3 โตดี รับดีมานด์ขนส่งพุ่ง
VL แรลลี่ยาว! บวกอีก 3% นิวไฮรอบ 9 เดือน ส่งซิก Q3/65 โตดี รับบริการกองเรือในไทย-ต่างประเทศพุ่ง กางแผนปี 66 ทุ่มงบ 400 ล้าน ลุยขยายเรือเพิ่ม 2 ลำ
VL แรลลี่ยาว! บวกอีก 3% นิวไฮรอบ 9 เดือน ส่งซิกไตรมาส 3/65 รายได้โตดี รับบริการกองเรือไทย-ต่างประเทศพุ่ง 
7 พ.ย. 2565

ผู้สื่อข่าวรายงานว่า วันนี้ (7 พ.ย.65) ราคาหุ้น บริษัท วี.แอล. เอ็นเตอร์ไพรส์ จำกัด (มหาชน) หรือ VL ณ เวลา 15:14 น. อยู่ที่ระดับ 1.81 บาท บวก 0.05 บาท หรือ 2.84% สูงสุดที่ระดับ 1.82 บาท ต่ำสุดที่ระดับ 1.68 บาท ด้วยมูลค่าการซื้อขาย 84.63 ล้านบาท ราคาหุ้นนิวไฮรอบ 9 เดือน โดยเทียบตั้งแต่หุ้นยืนที่ระดับ 1.88 บาท เมื่อวันที่ 4 ก.พ.65

โดยก่อนหน้านี้างชุติภา กลิ่นสุวรรณ  ประธานเจ้าหน้าที่บริหาร VL เปิดเผยว่า แนวโน้มผลการดำเนินงานในช่วงไตรมาส 3/65 รายได้จะเติบโตได้ดีกว่าไตรมาส 2/65 และช่วงเดียวกันของปี 64 เนื่องจากการให้บริการกองเรือทั้งเครือปรับตัวดีขึ้น โดยเฉพาะบริการจากฐานรายได้หลักในประเทศ หลังสถานการณ์โควิด-19 คลี่คลาย และการท่องเที่ยวฟื้นตัวรวดเร็ว ช่วยผลักดันการใช้น้ำมัน หรือการบริโภคทั่วประเทศสูงขึ้น ดังนั้นเชื่ออัตราการใช้เรือของบริษัทจะเพิ่มขึ้นเป็น 90% จาก ณ ช่วงกลางปี 65 ที่มีอัตราการใช้เรือ 80%
ทั้งนี้ ปัจจุบันบริษัทมีกองเรือรวม 12 ลำขนาดบรรทุกรวม 38,922 เดทเวทตัน (DWT) มีอายุเรือเฉลี่ยเพียง 15 ปี โดยให้บริการบรรทุกสินค้าหลัก 5 ประเภท ได้แก่ น้ำมันดิบ น้ำมันเตา น้ำมันใส น้ำมันหล่อลื่น และน้ำมันปาล์ม แบ่งเป็น การขนส่งในประเทศ จำนวน 9 ลำ ขนาดบรรทุกรวม 29,213.83 เดทเวทตัน และขนส่งระหว่างประเทศ จำนวน 9 ลำ ขนาดบรรทุกรวม 9,708.17 เดทเวทตัน ซึ่งในปีนี้ไม่มีแผนเพิ่มเรือแล้ว
สำหรับสถานการณ์ปัจจุบันภาพรวมอุตสาหกรรมปิโตรเลียมในประเทศไทยที่ขยายตัวหลังสถานการณ์โควิด-19 คลี่คลาย ทำให้การใช้และการผลิตน้ำมันทั้งเบนซินและดีเซลเพิ่มขึ้น เชื่อว่าจะช่วยหนุนอัตราการใช้เรือในส่วนของอุตสาหกรรมปิโตรเลียมของบริษัทสูงกว่าช่วงครึ่งปีแรกที่มีอัตราการใช้เรือ 80% ขณะที่อุตสาหกรรมเคมีภัณฑ์น้ำมันปาล์ม ปัจจุบันยังคงขยายตัวตามผู้บริโภค ทำให้เรือของบริษัทที่วิ่งไปรับสินค้าในประเทศอินโดนีเซีย และมาเลเซียดีขึ้นตามลำดับ รวมถึงผลบวกจากอินโดนีเซียที่กลับมาส่งออกน้ำมันปาล์ม หลังช่วงเดือน พ.ค. 65 มีการจำกัดส่งออก เพื่อคุมราคาภายในประเทศ
ส่วนในเรื่องโครงสร้างต้นทุนรวม บริษัทยังคงสามารถบริหารจัดการได้ดี ทั้งต้นทุนค่าบริการขนส่ง ต้นทุนค่าใช้จ่ายพนักงาน ต้นทุนค่าเสื่อมราคา ต้นทุนพิธีการ ต้นทุนค่าซ่อมแซม และต้นทุนอื่น ๆ แม้ว่าในช่วง 6 เดือนแรกที่ผ่านมา ต้นทุนค่าบริการขนส่งจะปรับตัวขึ้นค่อนข้างสูงตามราคาน้ำมันโลก กดดันอัตรากำไรขั้นต้นเหลือเพียง 13.3% และอัตรากำไรสุทธิติดลบ 0.9% จากปี 64 ที่มีอัตรากำไรขั้นต้น 18.7% และมีอัตรากำไรสุทธิ 4% แต่ปัจจุบันทิศทางราคาน้ำมันโลกลดลงแล้ว ซึ่งจะช่วยหนุนอัตรากำไรขั้นต้น และอัตรากำไรสุทธในครึ่งปีหลังดีขึ้นอย่างแน่นอน
อย่างไรก็ตาม บริษัทได้มีการบริหารและปรับกลยุทธ์ให้สอดคล้องกับสถานการณ์ในปัจจุบัน จึงยังคงเป้าหมายผลการดำเนินงานของปี 2565 จะมีรายได้จากการให้บริการเติบโตกว่าปี 64 ที่มีรายได้รวม 670 ล้านบาท ตามแผนงานที่วางไว้ พร้อมทั้งมีแผนขยายกองเรือในปี 66 เพิ่ม 2 ลำ ขนาดบรรทุกตั้งแต่ 3,000-10,000 เดทเวทตัน มูลค่าการลงทุน 400 ล้านบาท ซึ่งจะส่งผลให้ในปี 66 มีกองเรือเพิ่มเป็น 14 ลำ ขนาดบรรทุกรวม 51,922 เดทเวทตัน เพื่อรองรับตลาดที่ขยายตัว